RÅDETS BESLUTNING af 18. januar 1999 om ændring af artikel 3 i beslutning 98/198/EF (1999/79/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (1), særlig artikel 27,
under henvisning til beslutning 95/252/EF (2) og 98/198/EF (3),
under henvisning til forslag fra Kommissionen, og
ud fra følgende betragtninger:
I medfør af artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre eller forlænge særlige foranstaltninger, der fraviger direktivet, for at forenkle afgiftsopkrævningen eller for at undgå visse former for svig eller unddragelse;
ved brev registreret i Kommissionens generalsekretariat den 20. juli 1998 anmodede den britiske regering om tilladelse til at forlænge den foranstaltning, der var blevet givet tilladelse til med beslutning 95/252/EF og 98/198/EF;
de øvrige medlemsstater er ved brev af 22. september 1998 blevet underrettet om Det Forenede Kongeriges anmodning;
foranstaltningen tager sigte på dels at give en lejer eller leasingtager fradragsret for kun 50 % af momsen på leje eller leasing af en personbil, når bilen anvendes til privat brug, dels på ikke at opkræve moms af privatkørsel i den pågældende bil;
de forhold, der de jure og de facto berettigede denne bemyndigelse til at anvende en undtagelsesforanstaltning, har ikke ændret sig og er fortsat gældende;
Kommissionen forelagde den 17. juni 1998 et forslag til Rådets direktiv om ændring af sjette direktiv med hensyn til ordningen for fradrag af merværdiafgift (4);
forslaget tager sigte på en tilnærmelse af begrænsningerne i fradragsretten og dermed af de uensartede nationale bestemmelser i Fællesskabet, navnlig med hensyn til udgifter i forbindelse med personbiler;
det vil derfor være hensigtsmæssigt at forlænge gyldigheden for bemyndigelsen indtil nævnte direktivs ikrafttræden, dog ikke senere end den 31. december 2000, hvis direktivet ikke skulle være trådt i kraft på dette tidspunkt, da det således til den tid på grundlag af Rådets drøftelser om forslaget til direktiv kan vurderes, hvorvidt en undtagelsesforanstaltning er hensigtsmæssig;
foranstaltningen har ingen negativ indvirkning på De Europæiske Fællesskabers egne indtægter fra merværdiafgiften -
VEDTAGET FØLGENDE BESLUTNING:
Artikel 1
Artikel 3 i beslutning 98/198/EF affattes således:
»Artikel 3
Denne bemyndigelse udløber på datoen for ikrafttrædelsen af fællesskabsregler for de udgifter, der ikke er omfattet af retten til fradrag i merværdiafgiften i overensstemmelse med artikel 17, stk. 6, første afsnit, i direktiv 77/388/EØF, dog senest den 31. december 2000.«
Artikel 2
Denne beslutning anvendes fra den 1. januar 1999.
Artikel 3
Denne beslutning er rettet til Det Forenede Kongerige.
Udfærdiget i Bruxelles, den 18. januar 1999.